Paziņojums par konkrētu tērauda ražojumu importam piemērojamā aizsardzības pasākuma pārskatīšanas sākšanu

(2021/C 509/10)

Eiropas Komisija (“Komisija”) 2019. gada 31. janvārī noteica galīgo aizsardzības pasākumu pret konkrētiem tērauda ražojumiem (“galīgo aizsardzības pasākumu regula”) (1). Komisija ar Regulu (ES) 2021/1029 pagarināja tēraudam noteikto aizsardzības pasākumu (“pagarināšanas regula”) (2).

Pagarināšanas regulas 85. apsvērumā noteikts, ka Komisija veic pasākuma darbības pārskatīšanu, lai pasākuma darbību pielāgotu norisēm tirgū un nodrošinātu atbilstību visu ieinteresēto personu interesēm. Komisija apņēmās pabeigt ar aizsardzības pasākuma darbības pārskatīšanu saistītu izmeklēšanu līdz 2022. gada 30. jūnijam.

1 Pārskatāmais ražojums

Pārskatāmais ražojums ir konkrēti tērauda ražojumi. Pārskatāmais ražojums sastāv no 26 ražojumu kategorijām, kas iekļautas šā paziņojuma pielikumā.

2 Pārskatīšanas tvērums

Komisija plāno, ka pārskatīšanai būs šāda struktūra:

A. Tarifa kvotu piešķiršana un pārvaldīšana

Komisija analizēs tarifa kvotu (“TK”) izmantošanas dinamiku un modeļus, kā arī piezīmes, ko puses šajā sakarā var sniegt. Uz šāda pamata Komisija noskaidros, vai apstākļu maiņas dēļ var būt pamats Savienības interesēs izdarāmiem pielāgojumiem.

B. Tradicionālo tirdzniecības plūsmu izstumšana

Komisija plāno pārbaudīt, vai ir vajadzīgi īpaši pielāgojumi sakarā ar nepamatotu izstumšanas ietekmi, arī sakarā ar režīmu, kas paredz piekļuvi atlikušajai tarifa kvotai perioda pēdējā ceturksnī.

C. To PTO dalībvalstu (jaunattīstības valstu) saraksta atjaunināšana, uz kurām neattiecas pasākumu tvērums, ņemot vērā importa apjomu no tām visnesenākajā laikā

Saskaņā ar Regulas (ES) 2015/478 (3) 18. pantu, aizsardzības pasākumus nedrīkst piemērot ražojumam, kura izcelsme ir jaunattīstības valstī, kas ir PTO dalībvalsts, kamēr šīs valsts daļa no attiecīgā ražojuma importa Savienībā nepārsniedz 3 %, ar noteikumu, ka tās jaunattīstības valstis, kuras ir PTO dalībvalstis, kopā importē līdz 9 % no Savienībā importētā attiecīgā ražojuma kopapjoma. Tādējādi pārskatīšanas izmeklēšanā Komisija pārskatīs, vai imports no jaunattīstības valsts, kas ir PTO dalībvalsts, attiecīgajā periodā (proti, 2021. gadā) (4) pārsniedza 3 % robežvērtību, un vajadzības gadījumā atjauninās to jaunattīstības valstu sarakstu, kuras ir PTO dalībvalstis un kuras būtu jāiekļauj pasākuma darbības jomā vai jāizslēdz no tās.

D. Liberalizācijas līmenis

Komisija, pamatojoties uz ieinteresēto personu iesniegtajiem pierādījumiem, vērtēs, vai pašlaik piemērojamā liberalizācijas līmeņa, t. i., 3 %, palielināšana ir pamatota ar pierādījumiem.

E. ASV 232. iedaļas pasākumu izmaiņas

Komisija atbilstoši pagarināšanas regulas 85. apsvērumam pārbaudīs, vai ASV ieviestās izmaiņas 232. iedaļas pasākumos būtiski ietekmē nepamatoti novirzītās tirdzniecības plūsmas, ko rada ASV 232. iedaļas pasākumi.

F. Citas apstākļu maiņas, kuru dēļ var būt nepieciešama piešķirtā tarifa kvotas līmeņa pielāgošana

Komisija pārbaudīs, vai ir citi elementi, ar kuriem jārēķinās. Ieinteresētās personas tiek aicinātas izvirzīt arī citus, iepriekš A–E punktā neminētus jautājumus, ja tie attiecas uz tādām ilgstošām apstākļu maiņām salīdzinājumā ar sākotnējā izmeklēšanā dominējošo situāciju, kuru ietekmi var būt nepieciešams pārskatīt un kuras var pamatot to, ka cita starpā tiek izdarīti pielāgojumi tarifa kvotu līmenī vai sadalījumā konkrētās ražojumu kategorijās. Tās ieinteresētās personas, kuras vēlas izvirzīt papildu jautājumus, tiek lūgtas sniegt pietiekamus pierādījumus, kas pamato viņu sniegto informāciju, kā arī konkrētus priekšlikumus, kā rīkoties tādu notikumu gadījumā, kas skar ražojumu kategoriju.

3 Procedūra

Ņemot vēra iepriekšminēto, Komisija ar šo sāk spēkā esošā konkrētu tērauda ražojumu importam piemērojamā tērauda nozares aizsardzības pasākuma pārskatīšanu, attiecinot to tikai uz augstāk 2. punktā minētajiem jautājumiem.

3.1 Rakstiskas informācijas iesniegšana

Lai iegūtu visu attiecīgo informāciju, kas tiek uzskatīta par vajadzīgu izmeklēšanā, ieinteresētās personas ar šo tiek aicinātas darīt zināmu savu viedokli, iesniegt informāciju un sniegt pierādījumus, kas to pamato, Komisijai. Minētajai informācijai un pierādījumiem, kas to pamato, jānonāk Komisijā līdz 2022. gada 10. janvārim (līdz darbdienas beigām pēc Briseles laika).

Ieinteresētās personas tiek aicinātas to strukturēt un savā sarakstē norādīt: i) uz kuru(-iem) no iepriekš minētajiem jautājumiem un ii) uz kuru(-ām) ražojumu kategoriju(-ām) iesniegtā informācija attiecas.

3.2 Iespēja iesniegt piezīmes par citu personu iesniegto informāciju

Lai nodrošinātu tiesības uz aizstāvību, ieinteresētajām personām būtu vajadzīga iespēja sniegt piezīmes par informāciju, ko iesniegušas citas ieinteresētās personas. To darot, ieinteresētās personas var aplūkot tikai tos jautājumus, kas jau izvirzīti pārējo ieinteresēto personu iesniegtajā informācijā, un nevar izvirzīt jaunus jautājumus.

Šādām piezīmēm jānonāk Komisijā 7 dienu laikā no brīža, kad ieinteresētajām personām kļūst pieejama 3.1. punktā minētā informācija. Vēlākā procedūras posmā Komisija var arī izstrādāt īpašus norādījumus par atspēkojumu struktūru. Tādā gadījumā Komisija par to attiecīgi informētu ieinteresētās personas, pievienojot paziņojumu lietas materiāliem, kas ievietoti elektroniskajā platformā Tron.

Lietas materiāliem, kas pieejami ieinteresētajām personām, var piekļūt lapā Tron.tdi: https://tron.trade.ec.europa.eu/tron/TDI. Lai saņemtu piekļuvi, pildīt lapā sniegtos norādījumus.

Noteiktais laikposms neskar Komisijas tiesības pienācīgi pamatotos gadījumos no ieinteresētajām personām pieprasīt papildu informāciju.

Ņemot vērā nepieciešamību pabeigt pārskatīšanu īsā laikposmā (sk. 6. iedaļu tālāk) un to, ka ieinteresētajām personām tiks dota tāda iespēja sniegt piezīmes par citu personu iesniegto informāciju, kas nodrošinās pietiekamas iespējas aizstāvēt savas intereses, Komisija šajā izmeklēšanā uzklausīšanas organizēs tikai tad, ja tas būs vajadzīgs izņēmuma apstākļu dēļ.

3.3 Informācijas iesniegšana un šajā paziņojumā norādīto termiņu pagarināšana

Parasti ieinteresētās personas var iesniegt informāciju tikai šajā paziņojumā precizētajos laikposmos. Ikviena šajā paziņojumā noteikta termiņa pagarinājumu var pieprasīt tikai izņēmuma apstākļos, un pagarinājums tiek piešķirts tikai ar pienācīgu pamatojumu. Pienācīgi pamatotos izņēmuma gadījumos iesniegšanas termiņa pagarinājums parasti nepārsniedz 3 papildu dienas.

Ieinteresētās personas tiek aicinātas sniegt papildu informāciju tikai tajos periodos, kuri noteikti šajā paziņojumā vai citā Komisijas papildus sūtītā informācijā. Lai izmeklēšana pienācīgi tiktu pabeigta laikus, visu iesniegto informāciju, atspēkojumu vai jebkuru citu rakstisku dokumentu, kas neatbilst Komisijas noteiktajiem termiņiem, var neņemt vērā.

3.4 Norādījumi rakstiskās informācijas iesniegšanai un sarakstei

Uz informāciju, ko tirdzniecības aizsardzības procedūras vajadzībām iesniedz Komisijai, neattiecas autortiesības. Ieinteresētajām personām, pirms tās iesniedz Komisijai informāciju un/vai datus, uz kuriem attiecas trešās personas autortiesības, no autortiesību īpašnieka ir jāprasa īpaša atļauja, kas nepārprotami ļauj Komisijai a) šīs tirdzniecības aizsardzības procedūras vajadzībām izmantot informāciju un datus un b) sniegt informāciju un/vai datus šīs izmeklēšanas ieinteresētajām personām tādā veidā, kas tām ļauj izmantot tiesības uz aizstāvību.

Visa ieinteresēto personu rakstiski iesniegtā informācija, kurai lūgts saglabāt konfidencialitāti, ir ar norādi Limited (5). Personas, kas šīs izmeklēšanas gaitā iesniedz informāciju, ir aicinātas pamatot lūgumu saglabāt konfidencialitāti.

Personām, kuras sniedz informāciju ar norādi Limited, saskaņā ar 8. pantu ES Regulā 2015/478 (6) un 5. pantu ES Regulā 2015/755 (7), jāsagatavo tās nekonfidenciāls kopsavilkums ar norādi For inspection by interested parties. Šiem kopsavilkumiem jābūt pietiekami detalizētiem, lai varētu pienācīgi saprast konfidenciāli iesniegtās informācijas būtību, un tie jāsasniedz Komisijai vienlaikus ar informāciju, kam ir norāde Limited.

Ja persona, kas iesniedz konfidenciālu informāciju, nenorāda pamatotu iemeslu, kāpēc tā lūdz saglabāt konfidencialitāti, vai nesagatavo tās nekonfidenciālu kopsavilkumu un neiesniedz to noteiktajā formātā un kvalitātē, Komisija šādu informāciju var neņemt vērā.

Ieinteresētās personas tiek sevišķi aicinātas visu rakstisko informāciju, vajadzības gadījumā arī skenētas pilnvaras, un pieprasījumus iesniegt elektroniskajā platformā TRON.tdi (https://tron.trade.ec.europa.eu/tron/TDI).

Ja ieinteresētās personas atbild elektroniskajā platformā TRON.tdi vai pa e-pastu, tās piekrīt noteikumiem, kas piemērojami informācijas elektroniskai iesniegšanai un ir ietverti dokumentā “SARAKSTE AR EIROPAS KOMISIJU TIRDZNIECĪBAS AIZSARDZĪBAS LIETĀS”, kas publicēts Tirdzniecības ģenerāldirektorāta tīmekļa vietnē: http://trade.ec.europa.eu/doclib/docs/2011/june/tradoc_148003.pdf.

Ieinteresētajām personām ir jānorāda savs nosaukums / vārds, uzvārds, adrese, tālruņa numurs un derīga e-pasta adrese un jānodrošina, ka norādītā e-pasta adrese ir funkcionējoša, oficiāla darba e-pasta adrese un ka e-pasts ik dienu tiek pārbaudīts. Kad būs iesniegta kontaktinformācija, Komisija sazināsies ar ieinteresētajām personām tikai elektroniskajā platformā TRON.tdi vai pa e-pastu, ja vien tās nebūs nepārprotami paudušas prasību visus dokumentus no Komisijas saņemt ar citiem saziņas līdzekļiem vai ja nosūtāmā dokumenta veida dēļ tas jāsūta ar ierakstītu vēstuli. Iepriekš minētajos norādījumos par saziņu ar ieinteresētajām personām ieinteresētajām personām jāiepazīstas ar papildu noteikumiem un informāciju par saraksti ar Komisiju, kā arī ar principiem, kas piemērojami elektroniskajā platformā TRON.tdi iesniedzamai informācijai.

Komisijas adrese sarakstei:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIUM

TRON.tdi: https://webgate.ec.europa.eu/tron/tdi

E-pasts: TRADE-SAFE009-REVIEW@ec.europa.eu

3.5 Ieinteresēto personu statusa automātiska paplašināšana

Tāpat kā iepriekšējās darbības pārskatīšanās un pārskatīšanas izmeklēšanā, pēc kurām pasākums tika pagarināts, Komisija ir nolēmusi automātiski paplašināt ieinteresēto personu statusu, attiecinot to uz visām tām personām, kuras pieteicās un kuras kādā brīdī ir pienācīgi reģistrētas procedūrā, kas tika sākta 2018. gada 23. martā. Tāpēc minētajām personām nav jāiesniedz papildu pieprasījums, jo tām automātiski tiks piešķirta piekļuve elektroniskajai platformai TRON.

No otras puses, personas, kas iepriekš nav bijušas reģistrētas elektroniskajā platformā TRON kā aizsardzības procedūras ieinteresētā persona un kas vēlas piedalīties šajā izmeklēšanā, tiek aicinātas reģistrēties kā ieinteresētā persona, ievērojot iepriekš 3.4. iedaļā sniegtos norādījumus.

Komisija atgādina, ka uzņēmums, nozares apvienība, trešās valsts valdība u. c., kas vēl nav iekļauti lietas direktorijā un tādējādi nav ieinteresētās personas šajā lietā, iegūs procesuālās tiesības, kas saistītas ar šo pārskatīšanas izmeklēšanu, tikai tad, kad būs pienācīgi reģistrējušies kā ieinteresētās personas saskaņā ar 3.4. iedaļas norādījumiem.

4 Pārskatīšanas grafiks

Pārskatīšanas izmeklēšanu pabeidz vēlākais 2022. gada 30. jūnijā.

5 Nesadarbošanās

Ja ieinteresētā persona noteiktajā termiņā nesniedz nepieciešamo informāciju, ko Komisija var būt pieprasījusi, vai ievērojami traucē izmeklēšanu, konstatējumus saskaņā ar Regulas (ES) 2015/478 5. pantu un Regulas (ES) 2015/755 3. pantu var veikt, pamatojoties uz pieejamajiem faktiem. Ja tiek konstatēts, ka ieinteresētā persona ir sniegusi nepatiesu vai maldinošu informāciju, šo informāciju var neņemt vērā un izmantot pieejamos faktus.

6 Uzklausīšanas amatpersona

Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un visus pārējos pieprasījumus par ieinteresēto personu un trešo personu tiesībām uz aizstāvību, kuri varētu rasties procedūras gaitā.

Ieinteresētās personas var pieprasīt uzklausīšanas amatpersonas iesaistīšanos. Principā šī iesaistīšanās attiecas tikai uz jautājumiem, kas radušies šīs pārskatīšanas procedūras laikā.

Uzklausīšanas amatpersonas iesaistīšanās pieprasījums jāiesniedz rakstiski, un tajā jānorāda pieprasījuma iemesli. Lai pieprasītu uzklausīšanas amatpersonas iesaistīšanos, ieinteresētās personas tiek aicinātas ievērot šā paziņojuma 3.1.–3.3. iedaļā noteiktos laikposmus. Ja šie pieprasījumi tiek iesniegti ārpus noteiktā laikposma, uzklausīšanas amatpersona, pienācīgi ņemot vērā labas pārvaldības intereses un izmeklēšanas savlaicīgu pabeigšanu, var izskatīt arī šādu novēlotu pieprasījumu iemeslus.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/trade-policy-and-you/contacts/hearing-officer.

7 Personas datu apstrāde

Šajā izmeklēšanā savāktos personas datus apstrādās saskaņā ar Eiropas Parlamenta un Padomes Regulu (ES) 2018/1725 (8).

Paziņojums par datu aizsardzību, kurā visas fiziskās personas tiek informētas par personas datu apstrādi Komisijas tirdzniecības aizsardzības darbībās, ir pieejams Tirdzniecības ģenerāldirektorāta tīmekļa vietnē: http://trade.ec.europa.eu/doclib/html/157639.htm

(1) Komisijas Īstenošanas regula (ES) 2019/159 (2019. gada 31. janvāris), ar ko nosaka galīgos aizsardzības pasākumus pret konkrētu tērauda ražojumu importu (OJ L 31, 1.2.2019., 27. lpp.., ).

(2) Komisijas Īstenošanas regula (ES) 2021/1029 (2021. gada 24. jūnijs), ar ko groza Komisijas Īstenošanas regulu (ES) 2019/159, lai pagarinātu konkrētu tērauda ražojumu importam noteikto aizsardzības pasākumu (OV L 225, 25.6.2021., 1. lpp.).

(3) OV L 83, 27.3.2015., 16. lpp.

(4) Pilns kalendārais gads (pilnīgi dati par importu būs pieejami izmeklēšanas gaitā).

(5) Dokumentu ar norādi Limited uzskata par konfidenciālu saskaņā ar 8. pantu Regulā (ES) 2015/478, 5. pantu Regulā (ES) 2015/755 un 3.2. pantu PTO Nolīgumā par aizsardzības pasākumiem. Tas ir aizsargāts arī atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.).

(6) OV L 83, 27.3.2015., 16. lpp.

(7) OV L 123, 19.5.2015., 33. lpp.

(8) Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).